2.12.2022 г.
BG
Официален вестник на Европейския съюз
L 311/173
(36)
Както е посочено в съображение 30, проблемът, установен от френските органи в този случай, включва спешната необходимост от намаляване на емисиите на парникови газове.
За да определи дали мярката няма по-ограничителен характер, отколкото е необходимо за смекчаване на разглеждания проблем, Комисията ще изготви оценка дали мярката дава възможност за постигане на целта — а именно да се допринесе за намаляване на емисиите на парникови газове, — без да надхвърля необходимото за това, като се вземе предвид дали други транспортни средства предоставят достатъчно равнище на услуги, за да се гарантира необходимата транспортна свързаност.
(37)
В този контекст отрицателните последици, които произтичат за европейските граждани и за транспортната свързаност от всяко ограничение на права на въздушно движение, трябва да бъдат компенсирани чрез наличието на финансово достъпни, удобни и по-устойчиви алтернативни видове транспорт.
(38)
Като предварителен коментар Комисията отбелязва, че е в ход разработването на набор от законодателни и незаконодателни инструменти с цел подпомагане и допълнително окуражаване на сектора на въздушния транспорт да намали значително емисиите си на CO2 и да стане по-устойчив.
В рамките на своя пакет „Подготвени за цел 55“ Комисията представи предложение за преразглеждане на системата на ЕС за търговия с емисии (СТЕ на ЕС) (14), за да засили сигнала за цената на въглеродните емисии, предложение за преразглеждане на Директивата за данъчното облагане на енергийните продукти и електроенергията (15), с което се премахва задължителното освобождаване по отношение на реактивните горива, както и ново законодателно предложение, озаглавено ReFuelEU — сектор „Авиация“ (16).
С тази инициатива се цели да се декарбонизира секторът на въздухоплаването чрез налагане на въвеждането на устойчиви авиационни горива, като същевременно се гарантира доброто функциониране на авиационния пазар.
Предложенията на Комисията за актуализиране на законодателството относно Единното европейско небе и правилата относно управлението на въздушното движение (17) също крият голям потенциал за модернизация и устойчивост, като спомагат за намаляване на излишния разход на гориво и емисиите на CO2, причинени от неефикасността на полетите и разпокъсаността на въздушното пространство.
Тези законодателни предложения понастоящем се обсъждат от съзаконодателите и все още не са приложими.
След като бъдат въведени в действие, те би трябвало ефективно да допринесат за декарбонизацията на сектора на въздухоплаването до такава степен, че разглежданата мярка вече да не е необходима.
(39)
Независимо от това Комисията отбелязва, че Франция е решила, с цел да допринесе междувременно за намаляване на емисиите на парникови газове в сектора на въздушния транспорт, временно да ограничи упражняването на права на въздушно движение за вътрешните редовни линии за обществен пътнически въздушен транспорт, чиито маршрути се обслужват няколко пъти на ден и от директни железопътни връзки с продължителност на пътуването по-малко от два часа и половина, с достатъчна честота и подходящо разписание.
(40)
Колкото до това дали други транспортни средства предоставят достатъчно равнище на услуги, Комисията отбелязва, че в член 1 от окончателния проектодекрет се предвижда по-подробен набор от относими и обективни изисквания, с които се взема предвид качеството на връзката както от гледна точка на пътниците, пътуващи с полети „от точка до точка“, така и на трансферните пътници.
Освен това френските органи са поели ангажимент да правят оценка предварително, преди всеки летателен сезон, дали железопътната връзка предлага достатъчно равнище на услуги по даден маршрут (съгласно определеното в член 1 от окончателния проектодекрет) и след това надлежно да информират потенциално заинтересованите въздушни превозвачи кои маршрути може да продължат да бъдат обслужвани.
Това също така означава, че би могло даден обхванат от забраната маршрут отново да бъде обслужван, ако качеството на железопътната услуга се промени и вече не отговаря на условията за достатъчно равнище на услуги, като по този начин ще се стимулира предоставянето на качествени железопътни услуги, при които се предлага достатъчно равнище на услуги.
Комисията е на мнение, че такъв динамичен подход, при който се взема предвид бъдещото развитие на железопътните услуги, би насърчил мултимодалността в съответствие с целите на Стратегията за мобилност и би бил от полза за транспортната свързаност.
(41)
Колкото до екологичната полза от мярката, френските органи посочват, че „закриването на трите маршрута Орли— Бордо, Орли—Лион и Орли—Нант, което вече е факт (18), води до общо намаляване на дължащите се на въздушния транспорт емисии на CO2 с 55 000 тона“ (19).
(14) (15) (16) (17) (18)
COM(2021)552 final, 14.7.2021 г. COM(2021)563 final, 14.7.2021 г. COM(2021)561 final, 14.7.2021 г. COM(2020) 577 final и COM(2020) 579 final, 22.9.2020 г. Комисията отбелязва, че авиокомпания Air France вече е била взела решение да преустанови дейността си по тези три маршрута през 2020 г., по-специално в контекста на предоставените от Франция заем и държавна гаранция по заема.
Поради това забраната на тези маршрути няма да доведе до действително намаление на емисиите.
При все това обаче е възможно да произтекат неизразими количествено екологични ползи, тъй като въздушните превозвачи, които са потенциално заинтересовани от експлоатацията на тези маршрути, ще бъдат възпрепятствани да го направят.
(19) По прогнозни данни на DGAC въз основа на трафика за 2019 г.